**Într-un veşnic prezent de noi uitat**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascultă, iubite!

Suspină cerul

prin fluierele frunzelor,

lupoaică albă, luna sângeră

pe cuşma neagră a nopţii.

Tu aşează-ţi visul

în braţele femeii din inima mea,

veşmânt i-am pus din culorile iubirii tale.

Descalţă-te şi păşeşte încet,

să nu-mi tulburi pacea albastrelor viori.

Ascultă, armonica vibrare,

roteşte-n cercuri lumina,

să nască muzica cerului.

Ascultă, iubite!

iubirea îşi picură surâsul

pe harpele dorului.

Ştiu că poţi să asculţi

despletirea timpului nostru în nemurire.